CELEX ID: 32010R0756
Publication Date: 2010-08-24

Document:
KOMISIJOS REGLAMENTAS (ES) Nr. 756/2010
2010 m. rugpjūčio 24 d.
kuriuo iš dalies keičiami Europos Parlamento ir Tarybos reglamento (EB) Nr. 850/2004 dėl patvariųjų organinių teršalų IV ir V priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 850/2004 dėl patvariųjų organinių teršalų ir iš dalies keičiantį Direktyvą 79/117/EEB (1), ypač į jo 7 straipsnio 4 dalies a punktą ir 5 dalį, ir į 14 straipsnį,
kadangi:
(1)
Reglamentu (EB) Nr. 850/2004 į Sąjungos teisę perkeliami įsipareigojimai, nustatyti Stokholmo konvencijoje dėl patvariųjų organinių teršalų (toliau - Konvencija), patvirtintoje 2004 m. spalio 14 d. Tarybos sprendimu 2006/507/EB dėl Stokholmo konvencijos dėl patvariųjų organinių teršalų sudarymo Europos bendrijos vardu (2), ir 1979 m. Konvencijos dėl tolimų tarpvalstybinių oro teršalų pernašų protokole dėl patvariųjų organinių teršalų (toliau - Protokolas), patvirtintame 2004 m. vasario 19 d. Tarybos sprendimu 259/2004/EB dėl 1979 m. Tolimų tarpvalstybinių oro teršalų pernašų konvencijos protokolo dėl patvarių organinių teršalų sudarymo Europos bendrijos vardu (3).
(2)
Iš Europos Sąjungos ir jos valstybių narių, Norvegijos bei Meksikos gavus siūlomų cheminių medžiagų pavadinimus, pagal Konvenciją įkurtas Patvariųjų organinių teršalų kontrolės komitetas baigė svarstyti devynias pasiūlytas chemines medžiagas, kurios, kaip buvo nustatyta, atitinka Konvencijos kriterijus. 2009 m. gegužės 4-8 d. vykusiame ketvirtajame Konvencijos šalių konferencijos susitikime (toliau - COP4) buvo sutarta visas devynias medžiagas įrašyti į Konvencijos priedus.
(3)
Reglamento (EB) Nr. 850/2004 IV ir V priedus reikėtų iš dalies pakeisti, kad būtų atsižvelgta į naujas per COP4 į priedus įrašytas chemines medžiagas.
(4)
Per COP4 nuspręsta į Konvencijos A priedą (panaikinimas) įrašyti chlordekoną, heksabrombifenilą ir heksachlorcikloheksanus (įskaitant lindaną). Tos cheminės medžiagos yra įrašytos į Reglamento (EB) Nr. 850/2004 IV ir V priedus, nes jos įrašytos į Protokolą.
(5)
Per COP4 nuspręsta pentachlorbenzeną įrašyti į Konvencijos A priedą (panaikinimas). Todėl pentachlorbenzenas turėtų būti įrašytas į Reglamento (EB) Nr. 850/2004 IV ir V priedus, nurodant atitinkamą didžiausią leistiną koncentraciją, nustatytą pagal 2006 m. liepos 18 d. Tarybos reglamente (EB) Nr. 1195/2006, iš dalies keičiančiame Europos Parlamento ir Tarybos reglamento (EB) Nr. 850/2004 dėl patvariųjų organinių teršalų IV priedą (4), ir 2007 m. vasario 16 d. Tarybos reglamente (EB) Nr. 172/2007, iš dalies keičiančiame Europos Parlamento ir Tarybos reglamento (EB) Nr. 850/2004 dėl patvariųjų organinių teršalų V priedą (5), nustatytą patvariųjų organinių teršalų (toliau - POT) didžiausios leistinos koncentracijos nustatymo metodiką. Tos laikinosios didžiausios leistinos koncentracijos vertės turėtų būti persvarstomos atsižvelgiant į Reglamento (EB) Nr. 850/2004 atliekų tvarkymo nuostatų įgyvendinimo tyrimo, kuris bus atliktas Komisijos užsakymu, rezultatus.
(6)
Per COP4 nuspręsta į Konvencijos B priedą (apribojimai) įrašyti perfluoroktansulfonrūgštį ir jos darinius (toliau - PFOS), numatant tam tikras išimtis ypatingais atvejais. Šiuo metu PFOS leidžiama naudoti tam tikroms reikmėms. Dėl gaminių, kurių sudėtyje yra PFOS, gyvavimo trukmės šie gaminiai ir toliau ateinančius kelerius metus pateks į atliekų srautą, nors jų skaičius mažės. Praktiškai gali būti nelengva iš atliekų srauto nustatyti tam tikras chemines medžiagas, kurių sudėtyje yra PFOS. Kol kas nėra pakankamai duomenų apie gaminiuose ir atliekose esančių PFOS kiekius ir koncentracijas. Jei Reglamentu (EB) Nr. 850/2004 nustatytas įpareigojimas sunaikinti arba negrįžtamai transformuoti patvariuosius organinius teršalus būtų taikomas ir PFOS tais atvejais, kai jų koncentracija atliekose viršija IV priede nustatytas leistinas ribas, tai galėtų paveikti esamas atliekų perdirbimo sistemas ir nederėti su kitu aplinkosaugos prioritetu - tausiu išteklių naudojimu. Atsižvelgiant į tai, PFOS į IV ir V priedus įrašyti nenurodant didžiausios leistinos koncentracijos.
(7)
Per COP4 nuspręsta tetrabromdifenileterį, pentabromdifenileterį, heksabromdifenileterį ir heptabromdifenileterį (toliau - polibrominti difenileteriai) įrašyti į Konvencijos A priedą (panaikinimas). Pentabromdifenileterio ir oktabromdifenileterio tiekimas Sąjungos rinkai ir naudojimas yra apriboti 2006 m. gruodžio 18 d. Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiančio Europos cheminių medžiagų agentūrą (6) XVII priedu, kuriame nustatyta, kad didžiausia leistina šių medžiagų koncentracija yra 0,1 % masės. Pentabromdifenileteris, heksabromdifenileteris, heptabromdifenileteris ir tetrabromdifenileteris šiuo metu nėra tiekiami Sąjungos rinkai, nes jų tiekimą rinkai riboja 2009 m. birželio 22 d. Komisijos reglamentas (EB) Nr. 552/2009, iš dalies keičiantis Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedą (7), ir 2003 m. sausio 27 d. Europos Parlamento ir Tarybos direktyva 2002/95/EB dėl tam tikrų pavojingų medžiagų naudojimo elektros ir elektroninėje įrangoje apribojimo (8). Tačiau dėl gaminių, kurių sudėtyje yra tokių polibromintų difenileterių, gyvavimo trukmės, atitarnavę produktai, kuriuose yra šių medžiagų, ir toliau ateinančius kelerius metus pateks į atliekų srautą. Atsižvelgiant į praktinius medžiagų, kuriose yra polibromintų difenileterių, nustatymo mišrių atliekų dalyje sunkumus ir į tai, kad nėra pakankamai išsamių mokslinių duomenų apie gaminiuose ir atliekose esančių polibromintų difenileterių kiekį ir koncentraciją, įpareigojimo sunaikinti arba negrįžtamai transformuoti POT taikymas šioms naujoms cheminėms medžiagoms, esančioms atliekose, jei jų koncentracija viršija leistiną IV priede nustatytą ribą, galėtų kelti grėsmę esamoms atliekų perdirbimo sistemoms ir neleistų tausiai naudoti išteklių. COP4 metu pripažinta ši problema ir sutarta taikyti specialias išimtis, leidžiančias toliau perdirbti atliekas, kuriose yra į sąrašą įrašytų polibromintų difenileterių, net jei dėl to būtų perdirbami POT. Todėl tos išimtys turėtų būti įtrauktos į Reglamentą (EB) Nr. 850/2004.
(8)
Visoje Sąjungoje turi būti taikomos vienodos didžiausios leistinos koncentracijos vertės, kad nebūtų iškraipoma vidaus rinka. Laikina didžiausios leistinos pentachlorbenzeno koncentracijos vertė Reglamento (EB) Nr. 850/2004 IV ir V prieduose nustatyta remiantis turimais duomenimis ir taikant atsargumo principą.
(9)
Atsižvelgiant į tai, kad nėra išsamios mokslinės informacijos apie gaminiuose ir atliekose esančių PFOS ir polibromintų difenileterių kiekius ir koncentracijas ir apie sąlyčio su jais scenarijus, šiuo metu Reglamento (EB) Nr. 850/2004 IV ir V prieduose negalima nustatyti didžiausios leistinos šių cheminių medžiagų koncentracijos verčių. Gavus daugiau informacijos ir Komisijai atlikus persvarstymą, bus pasiūlytos devynių POT didžiausios leistinos koncentracijos vertės, atsižvelgiant į POT reglamento tikslus.
(10)
Remiantis Konvencijos 22 straipsniu, jos A, B ir C priedų pakeitimai įsigalioja praėjus vieneriems metams nuo tos dienos, kai depozitaras praneša apie priedo pakeitimą, t. y. 2010 m. rugpjūčio 26 d. Dėl šios ir suderinamumo priežasčių šį reglamentą reikėtų taikyti nuo tos pačios datos.
(11)
Šiame reglamente numatytos priemonės atitinka Tarybos direktyva 75/442/EEB (9) įsteigto komiteto nuomonę. Šis reglamentas turėtų įsigalioti skubos tvarka,
PRIĖMĖ ŠĮ REGLAMENTĄ:
1 straipsnis
1. Reglamento (EB) Nr. 850/2004 IV priedas pakeičiamas šio reglamento I priedu.
2. Reglamento (EB) Nr. 850/2004 V priedas iš dalies keičiamas pagal šio reglamento II priedą.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2010 m. rugpjūčio 26 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. rugpjūčio 24 d.

EuroVoc Classification:
Level 1: 100149
100160
100155
Level 2: 100269
100242
100215
100244
Level 3: 2825
2479
2524
1362
2090
All Descriptors: 2521
2537
2739
2825
3885